Durerea apărută la nivelul gambelor poate debuta brusc sau insidios, poate avea caracter constant sau intermitent şi poate prezenta intensități diferite (de la durere moderată, suportabilă, la durere atroce, intensă, care împiedică desfășurarea activităților fizice zilnice ale bolnavului). Alteori, este percepută de către persoana afectată ca o constricție dureroasă, gheară, tăietură sau asemănătoare crampelor musculare. Totodată, susţin medicii, durerea de gambă poate fi însoțită de numeroase alte manifestări clinice, în funcție de boala de fond, poate afecta bolnavul psiho-social și este, în majoritatea cazurilor, legată de un anumit context, precum realizarea activității fizice intense, apariția unor traumatisme locale sau anumite afecțiuni de care suferă bolnavul. În majoritatea cazurilor, durerile de gambă sunt datorate insuficienței circulatorii apărută la nivelul membrelor inferioare.
Această insuficiență circulatorie apărută la nivelul extremităților este prezentă frecvent în sarcină, în rândul persoanelor supraponderale sau obeze sau în contextul sedentarismului. Există, însă, și alte afecțiuni sau condiții fiziologice sau patologice, care pot determina apariția durerilor gambiere, precum: șofatul prelungit, menținerea îndelungată a gambei într-o anumită poziție, fracturi ale oaselor gambei, leziunile părților moi de la nivelul gambei, apărute în urma producerii unor traumatisme, varice, trombozele venoase profunde, artrite, iritația nervului sciatic, osteoporoza etc. Tratamentul igieno-dietetic presupune adoptarea unor măsuri care duc la îmbunătățirea stilului de viață a persoanei în cauză și la combaterea anumitor factori de risc fizici care pot favoriza apariția durerilor gambiere. Ca urmare, se recomandă: combaterea sedentarismului prin respectarea unui program regulat de exerciții fizice; scăderea în greutate; renunțarea la fumat; adoptarea unui regim alimentar echilibrat fără excese alimentare și fără grăsimi.